CELEX: 32007D0228
Language: el
Date: 2007-04-11 00:00:00
Title: 2007/228/ΕΚ: Απόφαση της Επιτροπής, της 11ης Απριλίου 2007 , για τη θέσπιση μεταβατικών μέτρων για το σύστημα αναγνώρισης και καταγραφής των αιγοπροβάτων στη Ρουμανία που προβλέπεται από τον κανονισμό (ΕΚ) αριθ. 21/2004 του Συμβουλίου [κοινοποιηθείσα υπό τον αριθμό Ε(2007) 1527] (Κείμενο που παρουσιάζει ενδιαφέρον για τον ΕΟΧ )

13.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 98/27
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 11ης Απριλίου 2007
   για τη θέσπιση μεταβατικών μέτρων για το σύστημα αναγνώρισης και καταγραφής των αιγοπροβάτων στη Ρουμανία που προβλέπεται από τον κανονισμό (ΕΚ) αριθ. 21/2004 του Συμβουλίου
   [κοινοποιηθείσα υπό τον αριθμό Ε(2007) 1527]
   (Κείμενο που παρουσιάζει ενδιαφέρον για τον ΕΟΧ)
   (2007/228/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την πράξη προσχώρησης της Βουλγαρίας και της Ρουμανίας, και ιδίως το άρθρο 42,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων και για την τροποποίηση του κανονισμού (ΕΚ) αριθ. 1782/2003 και των οδηγιών 92/102/ΕΟΚ και 64/432/ΕΟΚ (1) προβλέπει ότι όλα τα ζώα μιας εκμετάλλευσης που γεννήθηκαν μετά τις 9 Ιουλίου 2005, ή όσον αφορά τη Βουλγαρία και τη Ρουμανία, τα ζώα που γεννήθηκαν μετά την ημερομηνία της προσχώρησής τους, πρέπει να αναγνωριστούν εντός περιόδου που δεν θα υπερβαίνει τους έξι μήνες από την ημερομηνία γέννησης του ζώου και, οπωσδήποτε, πριν το ζώο εγκαταλείψει την εκμετάλλευση στην οποία γεννήθηκε.
            
         
               (2)
            
            
               Σύμφωνα με τον ανωτέρω κανονισμό τα ζώα πρέπει να αναγνωρίζονται από ένα ενώτιο και από ένα δεύτερο μέσο αναγνώρισης εγκεκριμένο από την αρμόδια αρχή και το οποίο να ανταποκρίνεται σε ορισμένα τεχνικά χαρακτηριστικά.
            
         
               (3)
            
            
               Με επιστολή της 22ας Ιανουαρίου 2007, η Ρουμανία ζήτησε μεταβατικά μέτρα για περίοδο ενός έτους για την αναγνώριση των αιγοπροβάτων στο εν λόγω κράτος μέλος, κατά την οποία η αναγνώριση των ζώων θα γίνεται μόνο με ένα ενώτιο.
            
         
               (4)
            
            
               Η Ρουμανία έχει παράσχει τις κατάλληλες διαβεβαιώσεις ότι τα ζώα που μετέχουν σε ενδοκοινοτικές συναλλαγές ή προορίζονται για εξαγωγή σε τρίτες χώρες θα αναγνωρίζονται σύμφωνα με τον κανονισμό (ΕΚ) αριθ. 21/2004.
            
         
               (5)
            
            
               Για να δοθεί η δυνατότητα στη Ρουμανία να συνεχίσει την εφαρμογή του συστήματος αναγνώρισής της για ένα έτος αλλά και για να εξασφαλιστεί ότι τα ζώα που προορίζονται για ενδοκοινοτικές συναλλαγές και εξαγωγές αναγνωρίζονται με δύο μέσα αναγνώρισης, τα ζώα αυτά πρέπει να αναγνωρίζονται σύμφωνα με τους κοινοτικούς κανόνες, με εξαίρεση ότι τα μέσα αναγνώρισης που προβλέπονται στον κανονισμό (ΕΚ) αριθ. 21/2004 είναι δυνατόν να εφαρμόζονται στην εκμετάλλευση από την οποία αποστέλλονται.
            
         
               (6)
            
            
               Για να διευκολυνθεί η μετάβαση από το ισχύον καθεστώς στη Ρουμανία σε αυτό που προκύπτει από την εφαρμογή του κανονισμού (ΕΚ) αριθ. 21/2004, είναι σκόπιμο να καθοριστούν μεταβατικά μέτρα για την αναγνώριση των αιγοπροβάτων στο εν λόγω κράτος μέλος.
            
         
               (7)
            
            
               Είναι αναγκαίο η παρούσα απόφαση να εφαρμοστεί από την 1η Ιανουαρίου 2007 για να εξασφαλιστεί η συνέχεια στην εφαρμογή του υφιστάμενου συστήματος αναγνώρισης για εθνικές μετακινήσεις.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αναγνώριση των ζώων στη Ρουμανία
   Τα αιγοπρόβατα που προέρχονται από εκμεταλλεύσεις που βρίσκονται στη Ρουμανία (εφεξής «τα ζώα») αναγνωρίζονται από τουλάχιστον ένα ενώτιο που φέρει έναν ατομικό κωδικό για κάθε ζώο σύμφωνα με τους εθνικούς κανόνες κατά την ημερομηνία κατά την οποία το ζώο αναχωρεί από την εκμετάλλευση γέννησης ή εντός περιόδου έξι μηνών από την ημερομηνία γέννησης, ανάλογα με το ποια ημερομηνία προηγείται.
   Άρθρο 2
   Αναγνώριση των ζώων που προορίζονται για ενδοκοινοτικό εμπόριο ή εξαγωγή σε τρίτες χώρες
   Όλα τα ζώα που προορίζονται για ενδοκοινοτικό εμπόριο ή εξαγωγή σε τρίτες χώρες αναγνωρίζονται σύμφωνα με τον κανονισμό (ΕΚ) αριθ. 21/2004, ανάλογα με την περίπτωση, επιπλέον των ενωτίων που τοποθετούνται σύμφωνα με το άρθρο 1 της παρούσας απόφασης.
   Κατά παρέκκλιση του άρθρου 4 παράγραφος 1 του κανονισμού (ΕΚ) αριθ. 21/2004, τα μέσα αναγνώρισης που αναφέρονται στην εν λόγω διάταξη μπορούν να τοποθετούνται στην εκμετάλλευση καταγωγής, όπως ορίζεται στο άρθρο 2 στοιχείο β) σημείο 8 της οδηγίας 91/68/ΕΟΚ (2).
   Άρθρο 3
   Απαίτηση εγγράφου κυκλοφορίας
   Το έγγραφο μετακίνησης που συνοδεύει ένα ζώο όποτε αυτό μετακινείται εντός της εθνικής επικράτειας μεταξύ δύο χωριστών εκμεταλλεύσεων, όπως προβλέπεται στο άρθρο 6 παράγραφος 1 του κανονισμού (ΕΚ) αριθ. 21/2004, περιέχει τους ατομικούς κωδικούς για κάθε ζώο όπως προβλέπεται στο άρθρο 1 της παρούσας απόφασης.
   Άρθρο 4
   Ισχύς
   Η παρούσα απόφαση εφαρμόζεται από την 1η Ιανουαρίου 2007 έως τις 31 Δεκεμβρίου 2007.
   Άρθρο 5
   Αποδέκτης
   Η παρούσα απόφαση απευθύνεται στα κράτη μέλη.
   
      Βρυξέλλες, 11 Απριλίου 2007.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 5 της 9.1.2004, σ. 8. Κανονισμός όπως τροποποιήθηκε με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).
   
      (2)  ΕΕ L 46 της 19.2.1991, σ. 19. Οδηγία όπως τροποποιήθηκε τελευταία με την οδηγία 2006/104/ΕΚ (ΕΕ L 363 της 20.12.2006, σ. 352).